تونس (رسميا الجمهورية التونسية) هي واحد لبلاد فشمال إفريقيا. حابسها من الشمال و من الشرق لبحر لبيض لمتوسط، ومن لجنوب الشرقي ليببا، ومن لغرب دزاير. لعاصمة ديالها هي تونس لعاصمة. لمساحة ديال تونس هي 163.610 كم²، و تيسكنوا فيها 11.7 مليون د الناس على حساب لإحصائيات د 2019. تونس بلاد عندها حضارة قديمة من يامات لإمبراطورية لقرطاجية، ؤ مملكة نوميديا. ولّات تابعة ل لإمبراطورية رّومانية مورما طاحت قرطاج ف لحرب لبونيقية تّالتة ف 146 قبل لميلاد، ؤ تسمّات إقليم أفريكا، لي منها جات سّمية د لقارة د إفريقيا كاملها. حتلّوها لڤنداليين ف لقرن لخامس لميلادي ؤ أسّسو مملكة ديالهوم تماك، تا طيّحوها لبيزطيين. معا دخول لإسلام، ولّات تونس تابعة ل لأمويين ؤ موراهوم لعباسيين، ؤ كانت كاتسمّا إفريقية لي تخادت من سّمية د لإقليم رّوماني لقديم لي كان تماك. معا طلوع لفاطميين، صبحات مركز ديال دولة شادة من لمغريب تال ليبيا، ؤ كان عندها صراع معا لأمويين د لأندلوس. تونس كانت أيضا تابعة ل لموحدين ف لقرن 12، ؤ ملي ضعافو ستاقلات تحت حكم د لحفصيين. لقرن 16، ولات تابعة للدولة العثمانية، وكانت سميتها "لإيالة التونسية".